一隻沙盒遊戲會容許玩家有好多種唔同嘅方法嚟達到一個目的，甚至隻遊戲冇講明要玩家達到乜嘢目的，喺機制上，沙盒遊戲通常會有開放世界（open world）同創發遊戲性（emergent gameplay）－即係好似俾細路仔自由噉玩嘅沙盒一樣，例如《模擬市民系列》入面冇明確噉要求玩家達到某啲目的，而事實係，就算玩家特登折磨啲模擬人或者搞到佢哋人生失敗，玩家都唔會受到乜特別嘅懲罰。